Filosofia campagnola

Si su misteru 'e Deu cunsidero
e lu cunfronto a mie esser umanu
ch'apo una die 'e vida, su manzanu
so nàschidu po morrer a su sero,

molzo prima 'e esser note e no ispero
d'ider su criadore soberanu
ch'in cuss'iscuru lontanu-lontanu
si cuat e si b'est no mi sintzero.

A da chi no l'intendo né lu ido
e mancu in corpus s'anima m'intendo
e puru be-i penso, ca cumprendo

chi de oju e orija no mi fido:
si so in dudas1 e no mi ditzido
s'anima mia no salvo né bendo.

S'undighi 'e Frealzu 1978

1In dudas: in dubbio